PAE กลุ้มใจ!หุ้นเพิ่มทุนขายไม่ออก
PAE กลุ้มใจ!หุ้นเพิ่มทุนขายไม่ออก
17 มิ.ย. 2558

นายรัฐชัย ภิชยภูมิ กรรมการบริหาร บริษัท พีเออี (ประเทศไทย) หรือ PAE เปิดเผยว่า การเสนอขายหุ้นเพิ่มทุนจำนวน 1,638 ล้านหุ้น ให้กับผู้ถือหุ้นเดิมของบริษัทในอัตราส่วนการจัดสรร 5 หุ้นเดิมต่อ 3 หุ้นใหม่ ในราคา 0.43 บาทในช่วงต้นเดือนมิ.ย.ที่ผ่านมา มียอดจองซื้อจากผู้ถือหุ้นเดิมเข้ามาจำนวน 40.574 ล้านหุ้น ซึ่งถือว่าไม่เป็นไปตามการคาดหมายของบริษัท
โดยปัจจัยที่ส่งผลให้กระแสตอบรับจากนักลงทุนมีการจองซื้อเข้ามาน้อย เนื่องจากราคาเสนอขายอยู่ในระดับที่ค่อนข้างสูงหากเปรียบเทียบกับราคาซื้อขายหุ้นของบริษัทในปัจจุบัน ประกอบกับผลการดำเนินงานของบริษัทในช่วงที่ผ่านมาอยู่ในเกณฑ์ที่ไม่ค่อยดี ซึ่งหากเปิดให้มีการจองซื้อรอบใหม่ก็คาดว่าจะยังคงไม่ได้รับความสนใจจากนักลงทุนและผู้ถือหุ้น
ทั้งนี้ หากการเพิ่มทุนของบริษัทในครั้งนี้ไม่เป็นไปตามแผนที่วางไว้ เบื้องต้นคาดว่าส่วนทุนของบริษัทมีโอกาสอยู่ในเกณฑ์ติดลบ เพราะที่ผ่านมาผลประกอบการของบริษัทมีขาดทุนสะสมต่อเนื่องรวมกว่า 2,000 ล้านบาท ซึ่งจะส่งผลกระทบต่อแผนการดำเนินงานด้านต่างๆของบริษัทที่วางไว้ด้วยเช่นกัน อย่างไรก็ตามบริษัทอยู่ระหว่างการหาแนวทางเพื่อแก้ไขปัญหาดังกล่าว และจำเป็นต้องหาข้อสรุปโดยเร็วต่อไป
ทั้งนี้หากย้อนกลับไปดูข้อมูลสำคัญทางการเงินของบริษัทในตลาดหลักทรัพย์จะเห็นว่าส่วนของผู้ถือหุ้น ณ ไตรมาส 1/2558 ติดลบอยู่ที่ 3.10 ล้านบาท แน่นอนตรงนี้จะเป็นแรงกดดันที่สำคัญหากบริษัทไม่สามารถทำได้ตามงานแผนการดังกล่าว ที่สำคัญบริษัทคงหนีไม่พ้นจะต้องขึ้น SP เพื่อเข้าสู่กระบวนการฟื้นฟูกิจการ และยิ่งบริษัทไม่สารถทำได้ตามฟื้นฟูกิจการบริษัทก็คงหนีไม่พ้นจะต้องโดนถอนออกจากตลาดฯหลักทรัพย์ก็เป็นได้